2. ΑΠΟΦΑΣΗ ΥΠΟΥΡΓΟΥ ΕΜΠΟΡ. ΝΑ ΥΤΙΛΙΑΣ Αριθ. 92327/13586 της 22/31 Δεκ. 1965 (ΦΕΚ Β' 868) Περί κυρώσεως της Ειδικής Συλλογικής Συμβάσεως πλόων ΒΙΕΤΝΑΜ. Έχοντες υπ' όψιν την υπογραφείσαν την 14ην Δεκ. 1965 Συλλογικήν Σύμβασιν μεταξύ αφ' ενός μεν Εκπροσώπου της Ενώσεως Ελλήνων Εφοπλιστών και αφ' ετέρου της Π.Ν.Ο. και εκπροσώπων των εις την Πανελλήνιον Ναυτικήν Ομοσπονδίαν (Π.Ν.Ο.) υπαγομένων επαγγελματικών σωματείων: 1.Πανελληνίου Ενώσεως Πλοιάρχων Ε.Ν. 2.Πανελληνίου Συνδέσμου Αξιωματικών Ασυρμάτου ΘΑΞ. 3.Πανελληνίου Ενώσεως Μηχανικών Μ.Ε.Κ.Ε.Ν. 4.Πανελλήνιου Εν. Θερμαστών Θαλάσσης «Ο ΣΤΕΦΕΝΣΟΝ». 5.Πανελληνίου Εν. Ναυτομαγείρων «Ο ΑΓΙΟΣ ΣΠΥΡΙΔΩΝ». 6.Πανελληνίου Εν. Θαλαμηπόλων Ε.Ν. 7.Πανελληνίου Ναυτικής Ομοσπονδίας. Ιδόντες τας διατάξεις του άρθρ. 5 του Α.Ν. 3276/1944 «περί Συλλογικών Συμβάσεων εν τη Ναυτική Εργασία» ως τούτο ισχύει σήμερον, αποφασίζομεν: Κυρούμεν την ως άνω Ειδικήν Συλλογικήν Σύμβασιν, δι' ης συν τοις άλλοις παρέχεται πρόσθετον επίδομα εις τα πληρώματα των εκτελούντων πλόας προς ΒΙΕΤΝΑΜ πλοίων. Η παρούσα μετά της συνημμένης Συλλογικής Συμβάσεως δημοσιευθήτω δια της Εφημερίδος της Κυβερνήσεως. ΕΙΔΙΚΗ ΣΥ ΛΛΟΓΙΚΗ ΣΥΜΒΑΣΙΣ της 14 Δεκ. 1965 (Μεταξύ αφ' ενός μεν της Ενώσεως Ελλήνων Εφοπλιστών, και αφ' ετέρου 1)της Πανελληνίου Ενώσεως Πλοιάρχων πάσης τάξεως Ε.Ν. 2)του Πανελληνίου Συνδέσμου Αξιωματικών Ασυρμάτου Θ.Α.Ξ. 3)της Πανελληνίου Ενώσεως Μηχανικών Μ.Ε.Κ.Ε.Ν. 4)της Πανελληνίου Ενώσεως Θερμαστών Θαλάσσης «Ο ΣΤΕΦΕΝΣΟΝ» 5)της Πανελληνίου Ενώσεως Ναυτομαγείρων Ε.Ν. «Ο ΑΓΙΟΣ ΣΠΥΡΙΔΩΝ» 6)της Πανελληνίου Ενώσεως Θαλαμηπόλων Ε.Ν. 7)της Πανελληνίου Ναυτικής Ομοσπονδίας). 1.Εις τα πληρώματα των πλοίων τα οποία καταπλέουν εις λιμένας ή όρμους του Βορείου η Νοτίου Βιετνάμ, καταβάλλεται πρόσθετον έκτακτον επίδομα, υπολογιζόμενον εις 100% επί του υπό της οικείας συλλογικής συμβάσεως καθοριζομένου μηνιαίου μισθού, δι' έκαστον ναυτικόν. Εάν το ύψος του συμπεφωνημένου τυχόν μισθού, είναι μεγαλύτερον του υπό της συλλογικής συμβάσεως καθοριζομένου, το ως άνω πρόσθετον επίδομα δεν συμψηφίζεται προς αυτό. 2.Το έκτακτον ως άνω επίδομα καταβάλλεται δι' όσας ημέρας το πλοίον θέλει παραμείνει εντός των Βιετναμικών λιμένων ή όρμων ή επ' αγκύρα έξωθεν αυτών προστιθεμένων εις ταύτας και δύο ημερών πλου προ της ημέρας του κατάπλου, ως και δύο τοιούτων πλου από της επομένης ημέρας του απόπλου του πλοίου. Εάν αι ανωτέρω ημέραι αθροιζόμεναι είναι ολιγώτεραι των 15 εις τα πληρώματα των πλοίων καταβάλλεται κατ' ελάχιστον όριον επίδομα 15 ημερών. 3.Εις Αξιωματικόν ή μέλος του πληρώματος όπερ ήθελεν υποστή κατά την διάρκειαν των άνω ημερών ατύχημα οφειλόμενον εις τον διεξαγόμενον πόλεμον και όπερ ατύχημα ήθελεν επιφέρει εις τον ναυτικόν πλήρη ή μερικήν διαρκή ανικανότητα προς εργασίαν, η ήθελεν είναι θανατηφόρον, τότε θα καταβάλλεται, είτε εις τον ίδιον τον υποστάντα το ατύχημα ναυτικόν, είτε εις περίπτωσιν θανάτου αυτού, εις τους δικαιούχους της προβλεπομένης υπό του Νόμ. 551 «περί ατυχημάτων εν τη εργασία» αποζημιώσεως εκτός ταύτης και πρόσθετος αποζημίωσις εκ λιρών Αγγλίας 1.000 εφ' άπαξ. Αποσαφηνίζεται ότι δεν αποτελεί λόγον λύσεως της συμβάσεως ναυτολογήσεως, ο πλους προς λιμένας Βορείου ή Νοτίου Βιετνάμ, εφ' όσον τούτο αναφέρεται εις την ατομικήν σύμβασιν του ναυτικού. Το παρόν εδάφιον τίθεται εις ισχύν μετά την υπογραφήν του παρόντος. 4.Η ισχύς της παρούσης ειδικής συλλογικής συμβάσεως θέλει διατηρηθή μέχρι τερματισμού των εχθροπραξιών εις τη περιοχήν του Βορείου και Νοτίου Βιετνάμ ή μέχρις ότου υπογραφή η ανακωχή, δυναμένου πάντως να καταγγελθή παρ' εκατέρων των συμβαλλομένων δια προειδοποιήσεως 15 ημερών. Η παρούσα ειδική συλλογική σύμβασις συνετάγη εις τριπλούν, εξ ων ανά έν αντίτυπον έλαβον τα συμβαλλόμενα μέρη, το δε τρίτον θέλει κατατεθή παρά τω Υπουργείω Εμπορικής Ναυτιλίας, υπογράφεται δε ως έπεται: (Έπονται υπογραφαί) 